Sanah

Zuzanna Irena Grabowska (sünninimi Zuzanna Irena Jurczak; sündinud 2. septembril 1997 Varssavis), esinejanimega sanah (kirjutatakse üldjuhul väikese esitähega) on poola laulja, viiuldaja, laulukirjutaja ja helilooja.

Pseudonüüm sanah tuleneb lauljatari eesnime inglispärasest (Susannah) versioonist. Varem on sanah kasutanud ka pseudonüümi Ayreen, mis tuleneb tema teisest nimest (Irena).

 Lapsepõlv, haridus ja perekond 
Sanahil on kuus õde-venda. Tema ema on ametilt loomaarst (õppis veterinaarmeditsiini Varssavi Maamajandusülikooli veterinaarmeditsiini osakonnas), isa aga töötab rahvusvahelises firmas raamatupidamise ja palgaarvestuse osakonna juhina. Sanah kasvas üles Stare Babices (küla Varssavi lähistel).

Sanah astus kuueaastaselt muusikakooli, seitsmeaastaselt hakkas ta õppima viiulit ja algkooli viiendas klassis klaverit. Aastatel 2004–2013 õppis ta Varssavi riiklikus Grażyna Baczewiczi nimelises muusikakoolis. Õppeaastal 2009/2010 sai ta üle-poolalisel muusikakonkursil keelpillikvarteti koosseisus viiulit mängides kolmanda koha. Järgmised kolm aastat õppis ta Varssavi Zenon Brzewski nimelises muusikakoolis. Juunis 2019 kaitses ta Varssavi Fryderyk Chopini nimelises muusikaülikoolis viiulimängu erialal bakalaureusetöö. 2021. aasta juunis omandas ta samas ülikoolis instrumentalistika erialal magistrikraadi.

 Muusikukarjäär 
Sanah osales mitu korda saate "The Voice of Poland" eelvoorudes ning esines ka saates "Got Talent", kuid polnud edukas. 2014. aastal hakkas ta oma laule postitama YouTube'i ja Periscope'i ning avaldas salvestised Zuzia Jurczaki nime all. Tema esimesed teadaolevad originaallood on: "It Is Right", "Heartbreak", "I'm Stolen" ja "Za mała". Pärast Magic Recordsiga lepingu allkirjastamist eemaldas ta Andrzej Puczyński abiga Youtube'ist kõik oma varasemad lood.

2014. aastal esines sanah oma etteastega konverentsil TEDxYouth@Warsaw. 2015. aastal pääses ta lauluga "Poranne łzy" X. Poola laste ja noorte laulufestivali finaali ning tema etteaste avaldati festivali ametlikus albumis. Samal aastal osales ta ka Anna Germani lauluvõistlusel ja Blue Note Poznańi laulukonkursil.

28. veebruaril 2016 esines ta Zenon Brzewski nimelise muusikakooli kontsert-aktusel viiuliga. Samuti kvalifitseerus ta 2016. aastal lauluga "Rehab" kahes kategoorias (Pop/Top 40 ja Unpublished) võistluse International Songwriting Competition finaali. Ta avaldas selle laulu singlina 28. aprillil 2017 koostöös plaadifirmaga Serio Records kasutades pseudonüümi Ayreen. See on teadaolevalt ainus kord, kui sanah seda esinejanime kasutas.pisi|sanahi logo 2019. aastast (albumist "ja na imię niewidzialna mam")
2019. aasta märtsis salvestas lauljatar (sanahi esinejanime kasutades) Matt Duski loo "Rich in Love" vokaalpartii, mis jõudis Spotify Viral Top50 lugude nimekirjas esikohale. 2019. aasta septembris avaldas ta singli "Idź", mis saavutas edetabelis Vevo DSCVR New Music Poland esikoha. 11. oktoobril 2019 andis ta välja minialbumi "ja na imię niewidzialna mam", mis jõudis Poola populaarsete lugude iganädalases ametlikus müügiedetabelis OLiS kolmandale kohale.

2020. aasta jaanuaris avaldas ta singli "Szampan" ning andis välja oma esimese stuudioalbumi. Samuti nomineeriti ta muusikagalal Fryderyk kolmes kategoorias auhinnale. 2020. aasta mais andis ta välja albumi "Królowa dram", mis oli esimesel nädalal pärast avaldamist OLiSi müügiedetabelite tipus. 10. mail avalikustas sanah sotsiaalmeedia väljakutse Hot16Challenge video, kuhu teda oli nomineerinud poola räppar ja muusikaprodutsent Zeus. 6. septembril 2020 esines ta looga "No sory" 52. Opole laulufestivalil, avalikustades ühtlasi kontserditurnee #NoSory Tour ning oma uue minialbumi "Bujda", mille andis välja sama aasta 23. oktoobril. Samal kuul avaldas ta ka loo ja minialbumi "Duszki" ning avaldas muusikavideo loole "Oczy". Detsembris selgus, et ta on 2020. aasta enimkuulatud artist Poola Spotify's, lisaks esines ta külalisesinejana lauludega "Szampan" ja "No Sory" saate The Voice of Poland finaalis. 11. detsembril avaldas ta promosingli "Invisible Dress (Maro Music x Skytech Remix)", mis jõudis AirPlay – Top edetabelis kuuendale kohale ja saavutas häid kohti mitmetes Poola raadioedetabelites. See oli ka sanahi esimene singel, mis saavutas rahvusvahelise edu, jõudes Itaalias, kus seda mängiti rohkem kui 10 raadiojaamas, iTunes'i edetabelisse. 31. detsembril 2020 võitis sanahi lauluga "Szampan" iga-aastase aastavahetusel peetava Raadio Eska "Gorąca 100" võistluse.

pisi|sanah ja sobel esinemas koos 2021. aastal

14. jaanuaril 2021 avaldas sanah koos Vito Bambinoga singli „Ale jazz!“ ning vastava muusikavideo. 31. jaanuaril esines ta Rawa Mazowieckas toimunud Suure heategevusliku jõulukontserdi 29. finaalis. Ta nomineeriti poola parima staari kategoorias Nickelodeon Kids' Choice Awards'i konkursile ning 9. veebruaril 2021 esines ta koos Igor Walaszekiga galal Bestsellery Empiku, kus ta võitis albumi "Królowa dram" eest popp-ja rokkmuusika kategoorias esikoha. Seejärel andis ta välja singli "2:00" ning 23. aprillil avaldas ta loo "Heal Me", mis on ingliskeelne versioon loost "Ale Jazz!". Singel sisaldab "Heal Me" originaalversiooni ja Saksa DJ Lizot﻿'iga tehtud remiksi. 7. mail andis sanah välja albumi "Irenka", mis sisaldas teiste seas laule "Etc." ja "Ten stan" ning liikus kohe OLiS edetabeli tippu ja osutus poola raamatupoeketi Empik andmetel 2021. aasta esimesel poolaastal kõigis Poola vojevoodkondades enimostetud väljaandeks. Kõigile albumi lauludele, välja arvatud „Warcaby“, filmiti ka muusikavideod. Juba päev pärast albumi ilmumist platseerus sanah Spotify 200 populaarseima loo nimekirjas 25. kohale. 12. juunil ilmus sanahi kolmas minialbum "Invisible EP", mis oli saadaval ainult vinüülplaatidena. 26. juunil esitas lauljatar Polsat SuperHit Festiwalil laulud "Szampan" ja "No sory", ning pälvis aasta parima debüüdi ja aasta talendi tiitlid. 5. augustil 2021 esines ta lauluga "2:00" Fryderyku auhinnagalal, kus ta noppis aasta poppalbumi statuudi, lisaks oli ta nomineeritud auhinnale veel neljas kategoorias.

2021. aasta augustis osales ta karastusjoogitootja Tymbarki reklaamikampaanias "Wszystko mi mówi" ja salvestas selle projekti tarbeks koos Vito Bambino, ansambli Kwiat Jabłoni ja Artur Rojekiga muusikavideo, milles esitati uut versiooni tuntud poola laulust "Wszystko mi mówi, że mnie ktoś pokochał". 13. oktoobril avaldas sanah koos Sobeliga Mastercard Musicu kampaania jaoks singli "Cześć, jak się masz?". Laulule loodi muusikavideo, mida vaatas esimese päeva jooksul üle miljoni inimese. 31. oktoobril alustas sanah üleriigilist tueneed "Kolońska i szlugi Tour", mille käigus ta tutvustas oma albumit "Irenka" ja esines paljudes Poola linnades. Ta avaldas ka kaks singlit: "Kolonska i szlugi" ja sama laulu teine versioon "Kolońska i szlugi (do snu)". Singlitele loodi ühine muusikavideo, mille lavastasid sanah ja Michał Pańszczyk. 31. detsembril 2021 võitis sanahi laul „Ale Jazz!“ iga-aastase aastavahetusel peetava Raadio Eska "Gorąca 100" võistluse.

pisi|Sanah 2022. aastal Uczta Tour kontserditurneel

pisi|Sanah 2023. aastal

2022. aastal kandideeris sanah kahes kategoorias Bestsellery Empiku tiitlile ning võitis albumiga "Irenka" popp-ja rokkmuusika kategoorias esikoha. 7. märtsil andis ta välja singli "Mamo tyś płakała", mille ta salvestas koos Igor Herbutiga heategevuseks, kusjuures kogu tulu läks ühingu Siemacha arveldusarvele ja annetati Venemaa sissetungi ohvriks langenud ukraina laste abistamiseks. Lauljatari järgmine singel kandis nime "Szary świat", see salvestati koos ansambliga Kwiat Jabłoni ja avaldati 17. märtsil; samuti avaldas sanah Natalia Grosiakiga singli "Czesława", Artur Rojekiga singli "I miss myself", Mięthaga singli "Audi", Grzegorz Turnauga singli "Sen we śnie", Anna Dąbrowskaga singli "Baczyński (Pisz do mnie listy)", Daria Zawiałowiga singli "Eldorado", Vito Bambinoga singli "Oscar", Dawid Podsiadłoga singli "Ostatnia nadzieja" ja Stanisław Grabowskiga singli "Święty Graal". 15. aprillil andis ta välja albumi „Uczta“, mida müüdi järgmise kuue kuu jooksul üle 150 000 eksemplari.

30. aprillil alustas ta kontserditurneed Uczta Tour, mida nimetas ka Uczta u sanah kontserditurneeks, ning mille lõpetas 8. juuni finaalkontsert Varssavis. 14. oktoobril avaldas ta veel kümme singlit, millest igaüks on valminud Poola rahvuslike autorite, sealhulgas Adam Mickiewiczi, Wisława Szymborska ja Adam Asnyki luuletuste põhjal, ning ka ühe loo, mis sisaldab Edgar Allan Poe luulet. Igale singlile tegi ta vastava ajastu hõngulise muusikavideo. Novembris andis ta välja albumi "Sanah śpiewa poezyje", mis sisaldas eespoolnimetatud laule, ning alustas kontserditurneega "Bankiet u sanah", mis lõppes jaanuaris 2023. Sügisel esines ta USA-s New Jersey's, enne reisi külastas ta USA suursaadikut Poolas Mark Brzezinskit.

15. augustil 2023 andis ta kontserdi Chorzówi Sileesia staadionil, millega avas kontserditurnee, mis hõlmas ka esinemist Varssavi Kazimierz Górski rahvusstaadionil ja Gdański staadionil. 19. veebruaril 2024 avaldas ta singli "Hip hip hura!" ning andis teada, et avaldab peagi uue albumi. Paar päeva hiljem teatas ta, et adopteerib ühe Gdański loomaaia jõehobu. Sama aasta aprillis avaldas ta singli "Śrubka" ja 14. juunil albumi "Kaprysy", mis jõudis OLiS-i edetabelis esikohale. 

2025. aasta jaanuaris avaldas ta singli "Eviva l'arte!", mille ta salvestas duetina Krzysztof Zalewskiga ja milles ta esitab Kazimierz Przerwa-Tetmajeri luuletuse. Järgnevatel nädalatel avaldas ta veel singleid, mida ta salvestas koos Michał Bajori, Anna Maria Jopeki, Mela Koteluki, Kuba Badachi, Natalia Szroederi, Grzegorz Skawiński, Katarzyna Nosowska, Alicja Majewska, Kasia Kowalska, Sobeli ja Mazowsze nimelise laulu- ja tantsuabnsambliga. 16. mail 2025 avaldas ta albumi "Dwoje ludzieńków", mis sisaldab mitmeid kompositsioone, mis põhinevad kõige silmapaistvamate poola poeetide luuletustel.

 MGS Publishing 
2022. aasta augustis lõi sanah koos Magic Recordsi ja Guesstimate'iga plaadifirma Magic Guesstimate Sanah Publishing (lühendiga MGS), mille juriidiline aadress asub Varssavis.

 Diskograafia 
Stuudioalbumid:

 "Królowa dram" (2020)
 "Irenka" (2021)
 "Uczta" (2022)
 "Sanah śpiewa poezyje" (2022)
 "Kaprysy" (2024)
 "Dwoje ludzieńków" (2025)

Kontsertalbumid:

 "Bankiet u Sanah" (2023)

Minialbumid:

 "Ja na imię niewidzialna mam" (2019)
 "Bujda" (2020)
 "Invisible EP" (2021)
 "Can You Love Me for Who I Am?" (osad 1 ja 2) (2024)

Muud albumid:

 "Pianinkowe kaprysy" (2024)

 Huvitavat 
2025. aasta 30. mai seisuga on sanahi Youtube'i kanalil 1,84 miljonit tellijat ja tema populaarseimat lugu Youtube'is, "Ale jazz!", on vaadatud rohkem kui 113 miljonit korda. Lauljatar kasutab aastast 2020 ka sotsiaalmeediakeskkonda TikTok, kus teda jälgib üle 533 000 kasutaja.

 Isiklikku 
Sanah kihlus 2021. aastal Stanisław Grabowskiga ning abiellus temaga 18. juunil 2022. Nad salvestasid koos loo "Święty Graal" ning sanahi abikaasa on löönud kaasa laulude "Kolońska i szlugi", "Do * w sztambuch" ja "Pocałunki" muusikavideotes; lisaks laulab sanah temast loos "Ten Stan" (2020).

Viited

Kategooria:Poola heliloojad
Kategooria:Poola viiuldajad
Kategooria:Sündinud 1997